
                                                Comunicat de presă
Modele de bune practici în educația STEM la Cluj-Napoca, în cadrul Festivalului Național Science on Stage România

Inspectoratul Școlar Județean Cluj, în parteneriat cu Facultatea de Știința și Ingineria Mediului, din cadrul Universității „Babeș-Bolyai” Cluj-Napoca, a organizat ediția 2023 a Festivalului Național Science on Stage România, la Casino, Centrul de Cultură Urbană, Parcul Central, Cluj-Napoca.
Cu această ocazie, elevi clujeni din 12 unități de învățământ preuniversitar din județul Cluj, dar și echipaje de elevi venite din alte județe ale țării au prezentat proiecte cu caracter inovator, atractiv și motivațional care cuprind și elemente de cerecetare științifică și care, în conținutul lor, combină disciplinele matematică, chimie, fizică, biologie, informatică, tehnologie, logică dar și istorie, geografie, antreprenoriat, limbi străine.
Aceste proiecte se înscriu în trei dintre categoriile definite de Science on Stage Europa: (1) Educație STEM pentru Dezvoltare Durabilă (proiecte care contribuie la atingerea celor 17 Obiective de Dezvoltare Durabilă); (2) Experimente cu costuri reduse în educația STEM (proiecte cu costuri de implementare reduse); (3) STEAM în educație (proiecte care combină știința naturii cu alte discipline, de exemplu știință, tehnologie, inginerie sau matematică cu arte, muzică, sport, istorie).

Science on Stage Europa este o rețea pentru profesori STEM, prezentă în 35 de țări, inclusiv în România, care se concentrează pe schimbul de idei în predare și bune practici, scopul fiind de a îmbunătăți predarea STEM  prin sprijinirea profesorilor  în dezvoltarea profesională a acestora. 

În competiție au fost înscrise mai multe proiecte educaționale STEM și STEAM dezvoltate de către profesori din opt județe ale țării, iar, în cadrul etapei finale, organizată azi, 29 septembrie 2023, la Cluj-Napoca, au fost jurizate 11 proiecte. Comisia de jurizare formată din cadre didactice universitare și cercetători ai Universității „Babeș-Bolyai” Cluj-Napoca va desemna proiectele care urmează să reprezinte România la Festivalul Internațional Science on Stage Europa, în 2024, din Finlanda.
Câștigătorii vor fi anunțați sâmbătă, 30 septembrie 2023, în cadrul evenimentului Noaptea Cercetătorilor Europeni ReCoNnect, un alt eveniment educațional care se desfășoară la Cluj-Napoca, la Casino, Parcul Central, în intervalul orar 14:00–22:00 și simultan în 25 de țări din Uniunea Europeană, în ultima vineri din luna septembrie și la care și-au anunțat prezența elevi și profesori din peste 40 de unități de învățământ preuniversitar, din județul Cluj.

